Člen 23(1) Uredbe št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb št. 1290/2005, št. 247/2006, št. 378/2007 in razveljavitvi Uredbe št. 1782/2003 je treba razlagati tako, da je treba odgovornost za to, da oseba, na katero ali s katere se je preneslo kmetijsko zemljišče, ne upošteva pravil o navzkrižni skladnosti, zaradi česar se celotni znesek neposrednih plačil zniža ali se izključi njegovo prejemanje, v celoti pripisati kmetu, ki je vložil zahtevek za pomoč.

S to določbo se namreč ne razlikuje med neupoštevanjem pravil o navzkrižni skladnosti, povzročenim na eni strani zaradi malomarnosti in na drugi strani zaradi namernega ravnanja osebe, na katero ali s katere se je preneslo kmetijsko zemljišče. Pripisa odgovornosti za posledice dejanja, ki ga je storila oseba, na katero ali s katere se je preneslo kmetijsko zemljišče, kmetu, ki je vložil zahtevo za pomoč, torej ni mogoče izključiti. Glede tega je sankcija, ki se uporabi pri neupoštevanju navedenih pravil, poseben upravni instrument, ki je sestavni del sistema pomoči na področju kmetijstva in je namenjena spodbujanju k spoštovanju teh pravil. Torej mora kmet, ki prejme pomoč, tudi če parcele, za katero je zaprosil za neposredno plačilo, nima v dejanski rabi vse koledarsko leto, nositi tveganje za pripis odgovornosti za neupoštevanje pravil o navzkrižni skladnosti na tej parceli zaradi malomarnosti ali zaradi namernega ravnanja osebe, na katero ali s katere se je preneslo kmetijsko zemljišče, zaradi česar se celotni znesek neposrednih plačil lahko zniža ali izključi. Ta kmet se torej lahko šteje za odgovornega za kršitev osebe, na katero ali s katere se je preneslo zadevno kmetijsko zemljišče, kar vključuje tudi odgovornost za posledice namernega ravnanja.

Odgovornost kmeta, ki vloži zahtevo za pomoč, za neupoštevanje pravil o navzkrižni skladnosti zaradi malomarnosti ali namernega ravnanja osebe, na katero ali s katere se je preneslo kmetijsko zemljišče, je v skladu z zahtevo iz uvodne izjave 57 Uredbe št. 796/2004 o podrobnih pravilih za izvajanje navzkrižne skladnosti, modulacije in integriranega administrativnega in kontrolnega sistema, predvidenih z Uredbo št. 1782/2003, in za izvajanje navzkrižne skladnosti iz Uredbe št. 479/2008, kakor je bila spremenjena z Uredbo št. 1266/2008, v skladu s katero je treba pri določanju znižanj in izključitev upoštevati načelo sorazmernosti. Po eni strani namreč ja odgovornost omogoča dosego cilja, na katerem temelji sistem znižanj celotnega zneska neposrednih plačil ali izključitev iz prejemanja teh plačil, kot je naveden v uvodni izjavi 3 Uredbe št. 73/2009, in sicer, da se v skupne ureditve trgov vključijo osnovni standardi za okolje, varno hrano, zdravje in dobro počutje živali ter dobri kmetijski in okoljski pogoji. Po drugi strani pa, ker strankam pogodbe o prenosu kmetijskega zemljišča nič ne preprečuje, da bi se dogovorile za natančnejše določbe glede finančnih nevarnosti take pogodbe, vključno z nevarnostjo morebitnega znižanja ali izključitve kmetijskih subvencij, in ker tudi ob neobstoju takega dogovora uporaba mehanizmov civilnega prava, ki omogočajo zaščito interesov kmeta, ki je vložil zahtevo za pomoč, ni takoj izključena, ta odgovornost ne presega tega, kar je potrebno za dosego cilja.

(Glej točke 32, 35, 37, 38, od 40 do 42 in 44 ter izrek.)